በግንባታ ላይ ያለ ሕንፃ መወጣጫ ተደርምሶ ሞትና ከባድ የአካል ጉዳት አደረሰ
በቂርቆስ ክፍለ ከተማ በተለምዶ ፍላሚንጐ ተብሎ በሚጠራው አካባቢ ከመንግሥት ኮሙዩኒኬሽን ጉዳዮች ጽሕፈት ቤት አጠገብ፣ በግንባታ ላይ ያለው የአዲስ አበባ ከተማ አስተዳደር ባህልና ቱሪዝም ቢሮ ሕንፃ መወጣጫ ነሐሴ 2 ቀን 2008 ዓ.ም. ከጠዋቱ 4፡30 ሰዓት አካባቢ ተደርምሶ፣ የአንድ ሰው ሕይወት ሲያጠፋ በአሥር ሰዎች ላይ ከባድ የአካል ጉዳት አደረሰ፡፡  የአስተዳደሩ ባህልና ቱሪዝም ቢሮ ለሕፃናትና ወጣቶች ቴአትር ቤት የሚያሠራው ሕንፃ ባለ 11 ፎቅ ሲሆን፣ አሁን የሕንፃው ግንባታ ስምንተኛ ፎቅ ላይ ይገኛል፡፡ የሕንፃው መወጣጫ መሰላል በአጠና ብቻ የተሠራና ከዓመት በላይ የቆየ በመሆኑ፣ የተለያዩ የግንባታ ግብዓቶችን ተሸክመው የሚወጡና የሚወርዱ የቀን ሠራተኞችን መሸከም ባለመቻሉ ለመደርመሱ ምክንያት መሆኑን፣ የእሳትና ድንገተኛ አደጋዎች መከላከልና መቆጣጠር ኤጀንሲ ገልጿል፡፡መወጣጫው 11 ሰዎችን ይዞ በመደርመሱ ሁሉም ዘውዲቱ መታሰቢያ ሆስፒታል ገብተው የድንገተኛ ሕክምና ዕርዳታ እየተደረገላቸው እያሉ፣ አንድ የ24 ዓመት ወጣት መሞቱ ተረጋግጧል፡፡ ቀሪዎቹ አሥር ሰዎች የደረሰባቸው ጉዳት ከፍተኛ በመሆኑ ተኝተው ሕክምና እየተደረገላቸው ነው፡፡ ከፍተኛ ጉዳት ከደረሰባቸው መካከል አንድ የዩኒቨርሲቲ የአራተኛ ዓመት ኢንጂነሪንግ ተማሪ እንደሚገኝበትና ወደ ግንባታው ቦታ የሄደውም በዩኒቨርሲቲው የተሰጠውን የአንድ ወር የተግባር ልምምድ (አፓረንትሺፕ) ለማድረግ መሆኑንም ኤጀንሲው ገልጿል፡፡ሕንፃውን ኮንትራት ወስዶ እየገነባው የሚገኘው የመከላከያ ኮንስትራክሽን ኢንተርፕራይዝ ሲሆን፣ በድንገት ተደርምሶ የሰው ሕይወት ስለቀጠፈውና ከባድ የአካል ጉዳት ስላደረሰው ሕንፃ መወጣጫ መሰላል ጉዳይ ማብራሪያ ለማግኘት ሪፖርተር ያደገው ጥረት አልተሳካም፡፡የአስተዳደሩ ባህልና ቱሪዝም ቢሮ አቶ ወንደሰን በየነን የሕንፃውን ግንባታ በተመለከተ ተጠሪ አድርጓቸው ሁሉንም እንቅስቃሴ የሚከታተሉ ቢሆንም፣ ሪፖርተር በጉዳዩ ላይ ላቀረበላቸው ጥያቄ ማብራሪያ ከመስጠት ተቆጥበዋል፡፡ከሕንፃ ግንባታዎች ጋር በተገናኘ ከመስከረም ወር 2008 ዓ.ም. እስከ ነሐሴ 2 ቀን 2008 ዓ.ም. ድረስ 16 ሰዎች መሞታቸውን የገለጸው ኤጀንሲው፣ ይኼ ሊሆን የቻለው ደግሞ ከኮንትራክተሮች ጥንቃቄ መጉደል መሆኑን አስረድቷል፡፡አደጋው በተደጋጋሚ የሚደርሰው በቀን ሠራተኞች ላይ በመሆኑ ለጉልበት ሠራተኞች የሚደረገው ጥንቃቄ እስከዚህም መሆኑን የጠቆመው ኤጀንሲው፣ አንድ ሕንፃ ሲገነባ መወጣጫው መሠራት ያለበት በብረት መሆን እንዳለበትና ለሠራተኞችም የአደጋ መከላከያ ሙሉ ትጥቅ ሊኖራቸው እንደሚገባ ቢነገርም፣ ተግባራዊ ባለመደረጉ ችግሩ መባባሱን ኤጀንሲው አስረድቷል፡፡የሚመለከተው አካል አዋጁን ማለትም የኢትዮጵያ የሕንፃ አዋጅ ቁጥር 624/2001 ተግባራዊ እንዲሆን በማድረግ፣ በየጊዜው እየደረሱ ያሉ ጉዳቶችን መከላከል እንደሚገባ ኤጀንሲው አሳስቧል፡፡